En lystfisker sad torsdag middag fast i noget mudder ved Nibe Havn. Han er nu bragt i sikkerhed.

Torsdag middag var der en stor redningsaktion ved Nibe Havn. En lystfisker sad fast i noget mudder. Derfor blev der både tilkaldt politi, ambulance og Aalborg beredskabscenter for at redde manden. - Lystfiskeren er reddet. Meldingerne fra stedet var, at han ikke selv kunne komme op af mudderet, siger vagtchef ved Nordjyllands Politi, Jan Stagsted til TV2/Nord. En helikopter, der i forvejen var på øvelse i området, fik lokaliseret manden og trukket ham fri af mudderet. Lystfiskeren var heldig, idet han to gange var i det kolde vand uden at kunne komme op. Så meldingen fra beredskabet er, at hvis ikke helikopteren havde været i området, så var manden i fare for at drukne.